Regn, regn og atter regn. Det må siges at være temaet for fredagens vejr i Nordjylland. Kigger man på TV 2 Vejrets billede over regionen, er det ellers grønne område dækket i blåt og med hvide skyer, der falder regn fra. Her til morgen har den vestlige del allerede fået 24 millimeter nedbør, og der er ifølge TV 2 Vejrets Lone Seir hele 25 millimeter mere på vej. - Så en rigtig våd dag, siger Lone Seir. Temperaturerne ligger over 10 grader i morgentimerne, men de vil stige en smule, som timerne skrider frem. Så vi vil ramme 13 til 14 grader i det nordjyske i løbet af fredagen, fortæller Lone Seir. - Forholdsvist mildt, men det bliver rimelig blæsende. Så det føles ikke så venligt derude. Der er en hård vind til kuling, siger Lone Seir. I eftermiddagstimerne begynder vejret dog at klare op en smule, og vi får timer uden særligt meget nedbør. Men det er kun for en stund, fordi i løbet af aftentimerne dukker det næste regnvejr op, og det vil fortsætte med at være blæsende ud på aftenen. TV 2 Vejrets Lone Seir giver her dagens nordjyske vejrudsigt:

Opsummering:
Ifølge TV 2 Vejret får Nordjylland en masse nedbør i løbet af fredagen. Det bliver med en hård vind til kuling, mens temperaturerne vil nå op på 13 til 14 grader.